རྡོ་རྗེ་ཕུར་པ་ཡང་གསང་བཅུད་དྲིལ་གྱི་ཆ་ལག་ཚེ་སྒྲུབ་འཆི་མེད་སྲོག་ཐིག་གི་བརྒྱུད་པའི་གསོལ་འདེབས་དངོས་གྲུབ་ཕུང་ཞེས་བྱ་བ་བཞུགས་སོ།། །།) ཨོཾ་ཨཱཿཧཱུྃ་ཧྲཱིཿ ཆོས་དབྱིངས་མཁའ་ལྟར་ཡངས་པའི་ཞིང་ཁམས་ཀྱི། །འཆི་མེད་ཐིག་ལེ་ཉག་གཅིག་ཕོ་བྲང་ནས། །བཅོམ་ལྡན་ཚེ་དཔག་མེད་ལ་གསོལ་བ་འདེབས། །འགྱུར་མེད་ཡེ་ཤེས་ཚེ་དབང་ཐོབ་པར་ཤོག །ཨེ་ཡིག་ཆོས་འབྱུང་བདེ་ཀློང་འཁྱིལ་བའི་ཞིང་། །དགའ་བཞིའི་ལོངས་སྤྱོད་རྫོགས་པའི་དཀྱིལ་འཁོར་ན། །གསང་ཡེ་ཙཎྜ་ལཱི་ལ་གསོལ་བ་འདེབས། །འགགས་མེད་ལྷུན་གྲུབ་ཚེ་དབང་ཐོབ་པར་ཤོག །རང་སྣང་རྣམ་དག་པདྨ་དྲྭ་བའི་ཞིང་། །རྔ་ཡབ་པདྨ་འོད་ཀྱི་གཞལ་ཡས་ན། །བདེ་གཤེགས་ཐོད་ཕྲེང་རྩལ་ལ་གསོལ་བ་འདེབས། །འཕོ་བྲལ་ཟག་མེད་ཚེ་དབང་ཐོབ་པར་ཤོག །ཀུན་བཟང་མཉམ་ཡངས་ཁྱབ་བརྡལ་ཞིང་ཁམས་ཀྱི། །བདེ་སྟོང་ཐིག་ལེ་འཁྱིལ་བའི་ཕོ་བྲང་ན། །མ་གཅིག་མཚོ་རྒྱལ་ཞབས་ལ་གསོལ་བ་འདེབས། །འཆི་མེད་རྡོ་རྗེའི་ཚེ་དབང་ཐོབ་པར་ཤོག །ཟག་མེད་བློ་འདས་འཆི་མེད་བུམ་པ་སྐུར། །འུབ་ཆུབ་ཡེ་ཤེས་རྒྱས་པའི་དཀྱིལ་འཁོར་ན། །བཻ་རོ་ཙཱ་ན་རྡོ་རྗེ་བདུད་འཇོམས་ལ། །གསོལ་བ་འདེབས་སོ་ཚེ་དབང་དངོས་གྲུབ་སྩོལ། །གང་འདུལ་ཐུགས་རྗེ་རོལ་པའི་ཞིང་ཁམས་ན། །ལས་ཅན་སྐྱེས་བུ་ཆོས་ཀྱི་བདག་པོ་མཆོག །བཀའ་བབས་ལུང་ཟིན་བརྒྱུད་པར་(1བ)བཅས་པ་ལ། །གསོལ་བ་འདེབས་སོ་དོན་གཉིས་ལྷུན་གྲུབ་ཤོག །ངོ་བོ་འོད་གསལ་ཀ་དག་ཆོས་སྐུའི་དབྱིངས། །རང་བཞིན་མ་འགགས་འཆི་མེད་དཀྱིལ་འཁོར་ལྷ། །ཐུགས་རྗེའི་རོལ་རྩལ་བཀའ་སྲུང་ཚོགས་བཅས་ལ། །གསོལ་བ་འདེབས་སོ་ཚེ་དབང་བྱིན་ཆེན་ཕོབ། །རྩ་བརྒྱུད་བླ་མ་རྩ་གསུམ་དཀྱིལ་འཁོར་པར། །གུས་པས་གསོལ་བ་བཏབ་པའི་བྱིན་རླབས་ཀྱིས། །བྱང་ཆུབ་སྒྲུབ་པའི་བར་ཆད་ཀུན་ཞི་ཞིང་། །བསྐྱེད་རྫོགས་ལམ་གྱི་རིམ་པ་མཐར་ཕྱིན་ནས། །ཟག་བཅས་ལུས་དག་འཆི་མེད་འོད་སྐུར་གྲོལ། །འཕོ་བཅས་རླུང་དག་བདེ་ཆེན་ཐིག་ལེར་སྨིན། །གཟུང་འཛིན་བདུད་བཅོམ་ཡེ་ཤེས་རྡོ་རྗེར་གྲུབ། །འཆི་མེད་གཉུག་མའི་ཚེ་ལ་དབང་ཐོབ་སྟེ། །ནམ་མཁའ་ཇི་སྲིད་རྒྱུན་ཆད་མི་མངའ་བ། །ཚེ་དཔག་མེད་དང་དབྱེར་མེད་སངས་རྒྱས་ནས། །མ་འགགས་ཐུགས་རྗེ་རོལ་པའི་འཕྲིན་ལས་ཀྱིས། །འགྲོ་ཁམས་སྨིན་གྲོལ་ནུས་པར་བྱིན་གྱིས་རློབས། །(ཞེས་པའང་བ་ཆོས་ཀྱི་བདག་པོ་གཏེར་འབྱིན་བླ་མ་གང་ནས་གསུང་བསྐུལ་མཛད་པ་བཞིན། དུས་མཐའི་སྔགས་བཙུན་དཔལ་ཀརྨ་པ་མཁའ་ཁྱབ་བདེ་བའི་རྡོ་རྗེར་འབོད་པས་ལྷག་བསམ་དག་པས་བྲིས་པ་དོན་ལྡན་དུ་གྱུར་ཅིག། །།)